Työväenpuolueen 41-vuotiaan kansanedustajan ampumisesta ja puukottamisesta epäilty mies kieltäytyi sanomasta oikeudessa nimeään. Sen sijaan hän toisti uhmakasta lausetta.

Brittipoliitikko Jo Coxin murhasta syytetty 52-vuotias mies on esiintynyt lauantaina ensimmäistä kertaa oikeudessa surman jälkeen.

Mies esiintyi oikeuden lyhyessä kuulemisistunnossa uhmakkaana. Kun miestä pyydettiin sanomaan nimensä, hän sanoi "Nimeni on kuolema pettureille, vapaus Britannialle". Kun kysymys toistettiin, mies toisti lauseen.

Mies joutuu oikeuden eteen uudelleen maanantaina.

Työväenpuolueen kansanedustaja Jo Cox kuoli vammoihin, jotka hän sai, kun häntä ammuttiin ja puukotettiin torstaina kadulla Birstallissa Yorkshiressa. Cox oli siellä tapaamassa vaalipiirinsä äänestäjiä.

Coxin avuksi tullut 77-vuotias mies haavoittui. Hän on sairaalassa ja hänen tilansa on vakaa, Britannian yleisradioyhtiö BBC kertoo (siirryt toiseen palveluun).

41-vuotias Cox oli työskentellyt avustusjärjestöissä ennen nousuaan kansanedustajaksi. Hän kannatti Britannian pysymistä EU:sssa ja puolusti muun muassa naisten ja pakolaisten oikeuksia.